Selv om cyklister og fodgængere nu kan krydse Inderhavnsbroen, der forbinder Nyhavn og Christianshavn i Københavns indre by, så er broen tilsyneladende ikke færdig med at volde problemer for Københavns Kommune.

Ifølge TV2 Lorry kunne broen i dag ikke åbne for færgetrafik i havnen.

Det er kun lidt mere end tre uger siden, at broen kunne tages i brug efter flere års forsinkelse.

Problemerne med broen fik søndag morgen konsekvenser for Hven-færgen, der netop havde sat kursen mod øen med 170 passagerer om bord, fortæller færgens indehaver, Kirsten Rønn Madsen.

- Vi har oplevet det før. Men så er der aldrig gået mere end 15, måske 20 minutter. Så det er lykkedes at få den op. Men denne gang skete der ingenting, siger hun til TV2 Lorry.

Læs også : Uheldsramt bro åbner efter årelange forsinkelser

Efter cirka en times ventetid valgte færgens medarbejdere at sætte passagerne i land igen.

Inderhavnsbroen, der også er kendt som "Kyssebroen", skulle oprindeligt have stået klar allerede i 2013. Men talrige problemer med blandt andet konstruktionen af broens lukkemekanisme har udskudt arbejdet med broen.

Der er officiel åbning af broen fredag den 19. august, hvor der afholdes "en festlig københavnerbegivenhed på begge sider af havnen", har Københavns Kommune tidligere oplyst.